Pepsi nog nader om Weet-Bix, Sasko te besit | Netwerk24
Deur Hanlie Stadler 11 Februarie 2020 17:22
Die Mededingingskommissie het aanbeveel dat die verkryging van Pioneer Foods, een van Suid-Afrika se grootste kosvervaardigers, deur die Amerikaanse kosreus PepsiCo goedgekeur word.
Die verkryging, wat nagenoeg R23 miljard werd is en sal lei tot die denotering van Pioneer, is in Julie verlede jaar aangekondig. Pioneer vervaardig onder meer Marmite, Bovril, ProNutro, Weet-Bix, Sasko, Moir's, Lipton, Peck's Anchovette, Futurelife, Heinz en Mama's.
Die transaksie word deur Simba, 'n filiaal van PepsiCo, gedoen.
Die Mededingingskommissie sê die transaksie is vir Suid-Afrika van groot openbare belang en sal lei tot die oordrag van minstens R1,6 miljard se aandele aan werkers. Dit sal nie mededinging in enige relevante mark verminder of voorkom nie.
Nietemin stel die kommissie verskeie voorwaardes voor wat standaard is vir 'n transaksie van dié omvang. Dit is:
'n Moratorium op afleggings wat spesifiek met die samesmelting verband hou vir 'n vasgestelde tyd (die tyd word nie gespesifiseer nie);
Die skep van nog werk by die saamgesmelte entiteit;
"Beduidende investering" in die bedrywighede van die saamgesmelte entiteit en die landbousektor en die vestiging van 'n fonds vir die ontwikkeling van klein ondernemings; en
'n Swartbemagtigingstransaksie ter waarde van minstens R1,6 miljard.
PepsiCo het reeds dié voorwaardes belowe toe die transaksie bekend gemaak is.
Pioneer se aandeelhouers het reeds die transaksie goedgekeur. Die Mededingingstribunaal se besluit sal die finale hekkie wees voordat die transaksie deurgevoer word.
Meer oor: Pepsico | Pepsi | Pioneer Foods | Verkrygings | Mededingingstribunaal | Mededingingskommissie | Kosvervaardigers